Document ID: 32001D0177

Komisijas Lēmums
(2001. gada 15. februāris),
ar kuru groza Lēmumu 97/252/EK, ar ko izveido to trešo valstu uzņēmumu pagaidu sarakstus, no kuriem dalībvalstis atļauj ievest pienu un piena produktus, kas paredzēti lietošanai pārtikā
(izziņots ar dokumentu Nr. C(2001) 378)
(Dokuments attiecas uz EEZ)
(2001/177/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. jūnija Lēmumu 95/408/EK par nosacījumiem, lai pārejas periodam sastādītu to trešo valstu uzņēmumu pagaidu sarakstus, no kuriem dalībvalstīm ir atļauts ievest dažus dzīvnieku valsts produktus, zvejniecības produktus vai dzīvas gliemenes [1], kurā jaunākie grozījumi izdarīti ar Padomes Lēmumu 98/603/EK [2], un jo īpaši tā 5. pantu,
tā kā:
(1) Ar Komisijas Lēmumu 95/340/EK [3], kurā jaunākie grozījumi izdarīti ar Lēmumu 96/584/EK [4], ir noteikts to trešo valstu saraksts, no kurām dalībvalstis atļauj ievest pienu un piena produktus.
(2) Veselības un veterinārās importēšanas nosacījumi un sertifikācijas prasības lietošanai pārtikā paredzēta piena un piena produktu ievešanai no valstīm, kas ir minētajā sarakstā, ir paredzētas attiecīgi Komisijas Lēmumos 95/342/EK [5] un 95/343/EK [6], kuros jaunākie grozījumi izdarīti ar Lēmumu 97/115/EK [7].
(3) Komisija no dažām trešām valstīm ir saņēmusi uzņēmumu sarakstus kopā ar garantijām par šo uzņēmumu pilnīgu atbilstību attiecīgajām Kopienas veselības prasībām un par to, ka neatbilstības gadījumā uzņēmumu eksporta darbību uz Eiropas Kopienu apturēs.
(4) Komisija no dažām trešām valstīm ir saņēmusi attiecīgo atliekvielu uzraudzības programmu attiecībā uz lietošanai pārtikā paredzētu pienu un piena produktiem, kā paredzēts Direktīvā 96/23/EK [8].
(5) Ar Komisijas Lēmumu 97/252/EK [9], kurā jaunākie grozījumi izdarīti ar Lēmumu 1999/52/EK [10], ir izveidoti to trešo valstu uzņēmumu pagaidu saraksti, no kuriem dalībvalstis atļauj ievest lietošanai pārtikā paredzētu pienu un piena produktus.
(6) Dažas trešās valstis ir darījušas Komisijai zināmus grozījumus Lēmumā 97/252/EK noteiktajos uzņēmumu sarakstos un ir sniegušas pietiekamas garantijas par šo uzņēmumu atbilstību attiecīgām Kopienas veselības prasībām eksportam uz Kopienu.
(7) Dalībvalstis informēja par šiem grozījumiem, izmantojot Lēmuma 95/408/EK 5. pantā noteikto procedūru.
(8) Pārtikas un veterinārijas birojs veica pārbaudes lielākajā daļā šajos sarakstos minēto valstu un veica attiecīgo uzņēmumu izlases veida pārbaudi, lai pārliecinātos par to atbilstību Kopienas prasībām un par kompetento iestāžu sniegto garantiju pamatotību.
(9) Atbilstīgi Lēmuma 95/408/EK 2. panta 4. punktam tos trešo valstu uzņēmumus, kuros Komisija vēl nav veikusi pārbaudes uz vietas, bet kuri atbilst visiem citiem 2. panta 1. punktā paredzētajiem nosacījumiem, var iekļaut minētajos sarakstos. Tomēr uz importu no šādiem uzņēmumiem neattieksies samazināts fizisko pārbaužu apjoms.
(10) Atbilstīgi Lēmuma 95/408/EK 5. panta 4. punktam Komisija regulāri pieņem vajadzīgos lēmumus, lai atjauninātu minētos uzņēmumu sarakstus, un publicē tos Eiropas Kopienu Oficiālajā Vēstnesī.
(11) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Lēmuma 97/252/EK pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2001. gada 15. februārī

Labels: 0
3
17
5